**Кәсіподақ – құқығың мен мүддеңді қорғаушы,**

**ұжымды игі істерге бастаушы, әрқашан қасыңнан**

**табылатын қолдаушы**

Кәсіподақ - өз мүшелерінің әлеуметтік – экономикалық құқықтары мен мүдделерін қорғау үшін, еңбек заңнамасының сақталуына бақылау жасауүшін құрылатын ерікті ұйым, қызметінің сипаты мен кәсіби мүдделерінің ортақтығына қарай ұйымдасқан азаматтардың ерікті қоғамдық бірлестіктері .

Кәсіподақтар-жаһандану процесінің белсенді мүшелері. Бір жағынан, жалданбалы жұмысшылардың мүдделерін қорғайды, екінші жағынан, еңбек ресурстарының ғаламдық нарығында өз пайдаларына қаржылық түсімдердің артуы үшін күреседі. Кəсіподақтардың бүкіл тарихы осы үздіксіз күреске арналады. Осы күрестің барысында - жұмысшылардың еңбекақысын көбейту, жұмыссыздық деңгейін азайту, жалақының уақытылы төленуі үшін күрес жүргізеді. Кəсіподақтың жəне жұмысшылардың бірлескен қаржылық, ұйымдастырушылық жəне басқа да мүмкіндіктері əлемнің барлық үкіметтері мен жұмыс берушілерімен кез келген мəселелерді шешудің ең күшті тетігі болып табылады.

Кәсіподақ өз мүшелерінің мемлекет және шаруашылық құрылымдарымен, қоғамдық бірлестіктермен, кәсіпкерлермен қарым қатынасындағы құқықтары мен мүдделерін білдіріп, қажет болған жағдайда бұларды қорғауға көмектеседі. Ұжымдық шарттармен тиісті деңгейде тарифтік келісімдер жасасады, олардың арасындағы жекелей және ұжымдық еңбек дауларын шешуге жәрдемдеседі .

Кəсіподақ - қоғамға қажет құрылым, өйткені еңбек дауын шешуге, еңбекшілердің құқықтарын қорғауға, еңбек шарттары мен қауіпсіздігін жақсартуға ықпал етіп, жұмыс берушілер мен жұмыскерлер арасындағы басты медиатор болып отыр .

Қазіргі күні қоғамда өзгеден озық, бітім – болмыс жағынан ешкімге ұқсай бермейтін, рухани және материалдық жағынан салмақты орны бар ұйым – кәсіподақ және халық арасында зор сенімге, айтулы беделге ие ұйым. Бұл ұйым қызметкерлер мен жұмысшылардың жанашыры, олардың мұң мұқтаждарын жедел шешуге атсалысатын бірден бір орын .

Тұңғыш Елбасымыз Н.Назарбаевтың ''Қазақстан кәсіподақтары жаңа еңбек заңдылықтарына сәйкес, кәсіпорындарда қоғамдық бақылау ролін өздеріне алу қажет'' деген сөзі Қызылорда қаласы бойынша Мемлекеттік кірістер басқармасы, бастауыш кәсіподақ ұйымының да жұмысын шұғыл ширатып, іскерлік танытуына жол ашып беріп отыр.

Кәсіподақ ұйымы-мүшелеріне құқықтық көмек көрсету, еңбек заңнамасының сақталуына бақылау жасау, кәсіподақ мүшелері мен олардың жанұялары үшін сауықтыруіс-шаралары, жазғы демалыс, балаларын сауықтыруды ұйымдастыру, қайырымдылық көмекті мезгілінде беру, қызметкерлердің шеберліктерін арттыруға тынымсыз еңбек етуде.

Сонымен қатар, еңбек ардагерлері назардан тыс қалмайды. Ардагерлерді туған күнімен, кәсіби және басқа да мерекелермен құттықтау ұйымдастырып , іс- шараларға шақырады.

Кәсіподақ қызметкерлері мен белсенділерінің біліктілігін арттыруға, кәсіподақ ұйымдарының бірлігі мен ынтымақтастығын нығайту, кәсіподақтың қоғамдағы беделін арттыру мақсатында жыл сайын облыстық, салалық, республикалық деңгейде конкурстар, семинарлар, тренингтер, спорттық жарыстар, дөңгелек үстелдер ұйымдастырылып отырады .

Қоғамдық ұйым жұмысының пәрменді болуы – кәсіподаққа байланысты , кәсіподақтың мерейі – ұжымның жетістігі, олай болса, еңбек адамының игілігі үшін жасалған кәсіподақ жұмысына жеміс тілеймін.

Кәсіподақ – құқығың мен мүддеңді қорғаушы, ұжымды игі істерге бастаушы, әрқашан қасыңнан табылатын қолдаушы**.** Қорғаның да тірегің де - кәсіподақ.

***Қызылорда қаласы бойынша***

***Мемлекеттік кірістер басқармасының***

***бас маманы Д.Алиева***

.